Helsingin Herttoniemenrannassa joka arkiaamu raikunut ”telakkamainen” ujellus syntyi teknisen isännöitsijän Jyrki Vainion mukaan ajastusvirheestä ilmanvaihtokoneen automaatiossa.

Tältä Herttoniemen mysteeriääni kuulosti. Antti Halonen

Iltalehti uutisoi 12. syyskuuta Itä-Helsingin Herttoniemenrannassa ujeltaneesta mysteeriäänestä, joka herätti alueen asukkaat jokaisena arkiaamuna kello 5.50. Telakkamainen meteli oli riesannut asukkaita jo viikkojen ajan.

Helsingin kaupungin ympäristötarkastaja, Helsingin pelastuslaitoksen varautumispäällikkö, Kaartin jääkärirykmentin tiedottaja, Helsingin kaupungin liikennelaitoksen tekninen isännöitsijä tai edes Suomen UFO-tutkijat ry:n puheenjohtaja eivät osanneet kertoa, mistä ääni johtuu.

Monet lukijat ja alueen asukkaat epäilivät, että ääni liittyy läheisen päiväkodin ilmanvaihtokoneistoon. Aalto-yliopiston konetekniikan laitoksen LVI-tekniikan professori piti mahdollisena, että ilmanvaihtokoneiston pellit aiheuttaisivat äänen. Hän kuitenkin korosti, että ilman paikan päällä tehtyä selvitystä kyse on puhtaasta arvailusta.

Päiväkoti kiisti Iltalehdelle, että sen ilmanvaihtolaitteisto pitäisi outoja ääniä. Kun kohteen varsinainen tekninen isännöitsijä oli kaukomailla lomalla, hänen sijaisensa kommentoi, että päiväkodin ilmanvaihtokoneisto on tarkastettu, eikä se pidä poikkeavaa ääntä.

Minuutin ajastus korjasi vian

Nyt päiväkodin asioista vastaava tekninen isännöitsijä Jyrki Vainio on palannut lomaltaan. Hän vahvistaa Iltalehdelle, että päiväkodin ilmanvaihtokoneisto todella piti aamuisin viheltävää ääntä.

– Siellä oli tietyt säätöpellit sellaisessa asennossa, että ilmanvaihtokone kiljahti, kun se lähti päälle ja täysillä pyörimään. Päiväkodista tuli ilmoitus äänestä, lähetimme ilmanvaihtokaverit tutkimaan asian. He totesivat, että tässä on automaatiosta kyse. Sitten automaatiokaveri tuli säästämään pienen ajastuksen, Vainio kertoo.

Artikkeli jatkuu kuvan jälkeen.

Herttoniemenrannan mysteeriäänen aiheutti ajastusvirhe läheisen päiväkodin ilmanvaihtokoneistossa. Antti Halonen

Ääni kuului Iltalehden uutisen jälkeen vielä seuraavana päivänä eli torstaina 13. syyskuuta. Sitten se yhtäkkiä lakkasi. Vainio sanoo, että asiantuntijat löysivät vian, ja automaation puoli korjasi sen syyskuun puolenvälin aikoihin. Peltien ei pitäisi siirtyä paikoilleen samalla hetkellä koneen käynnistymisen kanssa.

– Niitä peltejä on nyt viivästytetty minuutin verran, eli se sellainen vihellysefekti jää pois. Siinä on ihan selvä ajastusvirhe ollut, koska siinä pitää olla pieni väli koneiden käynnistymisen ja peltien siirtymisen välillä. Joskus ääni syntyy, joskus se ei synny. Tässä tapauksessa se syntyi. Selitys on yksinkertaistakin yksinkertaisempi.

Alueella asuva Anna kertoo iloisena, että hän on pystynyt nukkumaan yönsä ikkuna auki ja ilman korvatulppia.

– Luojan kiitos se ääni on hävinnyt. Arvasinkin, että se on se päiväkoti. Mutta hyvä tietää virallinen syy, jos äänen kuulee joskus uudestaan. Se oli turhauttavaa, kun emme tienneet muiden asukkaiden kanssa lähdettä. Sinänsähän tällaiset asiat aina yhdistävät ihmisiä, hän sanoo naurahtaen.